khistorydata/jeongjo-sjw-relations huggingface dataset:
정조 6년 · 목
敎曰。今番發賣。誠出爲都民散貸之意。而抄戶之際。貧窮者見漏。富饒者反占。則有非荒年懋實之政。故提飭京兆及五部矣。卽聞部官不知朝家之本意。過於簡抄。貢人之名在貢案。而一年所受。不過若干之米者。市井之身有廛號。而逐日經營。未得刀錐之利者。謂以貢人市井。一竝拔去。以言乎各營門軍卒。則待年之軍。無名之卒。謂之營門所屬。使不得入錄。以言乎士族及凡民。則瓦家數間之類。衣服成樣之人。曰有食根。亦使不得入錄。而慮其稱冤。無數操切云。事之寒心。莫此爲甚。日前傳敎。已示予意。而所謂貢人市人。豈無有名無實。頷顑呼飢之人。所謂軍卒。豈無有役無料。貧賤失業之類。雖居數間瓦家。而其中則甔石之空者有之。雖着一件衣服。而其實則甁罌之乏者有之。此若見漏。安用發賣爲哉。卿旣兼貢市堂上。又在本兵。須以朝家本意之筵席所承聞者。曉諭坊曲。仍自本司嚴飭京兆及五部。凡係有祿有料者外。勿拘名色。一從貧富。毋濫毋漏。着意抄戶。俾無如前錯誤擧行之弊可也。
정조 6년 · 강
副提學吳載純上疏乞遞。賜批。許之。 原疏未下。
정조 6년 · 목
批以。情勢似然。本職許遞。
정조 6년 · 강
以趙尙鎭爲副提學。
정조 6년 · 목
敎曰。副提學前望單子入之。
정조 6년 · 목
敎曰。玉堂違牌及在外人員許遞。政官牌招開政。○以趙時俊爲大司憲。朴天行爲副校理。姜彝正爲修撰。權以綱爲副修撰。
정조 6년 · 강
以徐有慶爲右參贊。
정조 6년 · 목
敎曰。在外參贊許遞。令該曹口傳差出。使之先參坐後謝恩。
정조 6년 · 강
司直金鍾秀上疏自引。仍乞退。賜批。
정조 6년 · 목
疏略曰。臣之得至于今日。皆我　殿下賜也。但得苟全視息。永作廢物。已是非常之恩。至於身帶官銜。足登天陛。是豈臣夢想之所到者哉。發緘有命。責敎極嚴。申州之章濡滯。近城之行蒼黃。供辭判付。可泣鬼神。而猶不敢移動一步。則人理都絶。生不如死。嶺海鈇鉞。惟命是竢。不意半夜宣召。忽降於金吾席稿之地。辭旨之間。有非臣子所敢承聞者。遂不得不抗顔淸禁。顚倒匍匐。咫尺之天。悲喜交幷。志願滿足。臣雖卽日塡壑。復何恨哉。見職之續蒙解免。蓋不勝惶感。伏乞曲垂惻隱之念。特垂休退之請。使臣得以歌咏太平於畎畝之中。以沒餘齒。則從今至死之年。皆殿下之賜。批以。卿雖日上百章。萬無從施之理。如是之際。上下相持。徒欠誠實。卿其勿辭。亟撤所請。
정조 6년 · 강
副提學趙尙鎭疏辭新除瀛館之任。賜例批。
정조 6년 · 강
召見大臣將臣吏兵判于誠正閣。領議政徐命善。左議政李福源。右議政金熤。刑曹判書具善復。吏曹判書金華鎭。兵曹判書徐有隣。
정조 6년 · 목
予曰。左右捕廳從事官及宣傳官吳毅常入侍。予曰。近來捕廳擧行。極爲慢忽。甚可寒心。當觀勤慢。從有處分。爾等先退。予曰。別軍職王漢禎使之待令。予曰。緹騎四出。人心之搔撓。可以知之。至於陽孟之間。便作賊藪。須得剛明之人。可保無慮。而見任兩倅。實甚可悶矣。命善曰。德源無異於陽孟。而比兩邑。尤爲緊要矣。漢禎進伏。予曰。德源府使。已命首擬。蓋爾近侍之人。熟知今番鞫事故耳。爾須當日下去可也。
정조 6년 · 강
召見戶曹判書李性源。安邊府使鄭淵淳于誠正閣。
정조 6년 · 목
予曰。安之爲邑。介於公道。責大任重。必須善爲做治。無負分憂之意也。予曰。備局謄錄中以今年條觀之。多有遺漏處。卿果照檢耶。性源曰。有未及照檢處。實爲惶悚矣。
정조 6년 · 강
遞右參贊徐有慶。以李命植代之。
정조 6년 · 목
敎曰。右參贊徐有慶許遞。又敎曰。飭已施矣。前判書李命植敍用。又敎曰。參贊前望單子入之。待下批牌招。先參坐後謝恩。
정조 6년 · 강
有政。吏曹判書金華鎭。參判李在協。參議沈念祖進。
정조 6년 · 목
以洪仁浩爲校理。李魯春爲副校理。嚴思憲爲修撰。吳泰賢爲副修撰。徐有元爲谷山府使。鄭淵淳爲安邊府使。王漢禎爲德源府使。
정조 6년 · 강
直提學徐有防疏辭新除奎華之任。賜例批
정조 6년 · 목
刑曹啓言。因李召史擊錚原情勿施草記。或有一分疑端。更爲參考文案稟處事。命下矣。謹將獄案中。檢狀證招。蓋此李女之夫朴世根之刺殺李景雲。獄情昭著。世根待用刑。各別嚴刑。請期於輸情。允之。又啓言。金召史擊錚原情勿施草記。更爲參考文案稟處事。命下矣。大抵此獄不敢曰無疑。而在重獄體之道。不敢輕議。請上裁。敎以。殺獄成案。惟在傷處詞證此二事。而傷處分明。詞證俱備。則又宜因跡參情。求生於必死之中。至於此文案。傷處也詞證也。情也跡也。無非疑晦之端。減律酌決。似不至失刑。罪人金龍大。減死定配。又啓言。兔山等殺獄罪人鄭光秀等。獄體至重。臣曹不敢擅便。上裁。豐川府殺獄罪人李中阿只。請照律勘處。敎以。兔山縣殺獄罪人鄭光秀。淫奔之女。潛奸之漢。呈官捕捉之路。竟逞積中之忿。設有擅殺之罪。豈無參究之方。況已有癸巳年受敎。又有再昨夜判付。由前由後。光秀之無罪。章章明甚。特爲放送事分付。文化縣殺獄罪人李菊伊。喪性之擧。參情爲宜。且於關西。此等獄案。亦有酌處之事。今不可一爲一否。考律減死定配之意。一體分付。豐川府殺獄罪人李中阿只。獄情果如卿曹覆辭。換定元犯。不是難事。而宥妻囚夫。別無輕重。年前審理時。但罪錄啓之道伯。不易原獄之正犯者。非無商量而然。卿等更加參考文案。三堂各出意見。從長指一稟處。以草記擧行。兔山文化已決處兩囚。待城門開。發關知委該道。又啓言。忠州牧殺獄罪人李二金獄體至重。不敢擅便。上裁。洪州牧殺獄罪人李禿乭獄事。不可以童竪之戲。有所容恕。禿乭待用刑。各別嚴訊。期於得情。公山府推囚罪人姜雄伊獄事。人命至重。幽冤難雪。雄伊姑爲牢囚。待用刑。各別嚴刑。照法遠配。溫陽郡囚推罪人李春尙。朴文玉等。令道臣考律科斷。逃躱罪人李春大。從速捕捉之意。請幷分付道臣。敎以。大明律旣有妻妾歐罵夫之祖父母父母。而夫擅殺者。杖一百之文。今此二金之罪犯。旣合是律。準律酌決。實爲允當。忠州牧殺獄罪人李二金。依本律勘放。事出遊戲。病有先崇。容有可議之道。而實因分明。傷處狼藉。實爲難決之端。又於屍親各人之招。俱以兒輩遊戲間事。屢次納供。終不變辭。況致死人福星言內。以爲非禿乭之故欲害我。不可以殺人言。則到今參恕。似不至失刑。道臣結辭中三條疑端。亦甚的礭。以此以彼。不必一向滯囚。洪州牧殺獄罪人李禿乭。令道臣參酌減律處斷。景曾之自斃。明是浪死。歸之由我之科。斷以償命之律。求之法文。太不襯貼。借使雄伊眞有潛奸其矣妻吳女之跡。在景曾忿痛之心。手刃奸夫於奸所。亦無所不可。景曾則反是。徒然起疑。徒然自裁。成獄一款。殊涉過重。公山府囚推罪人姜雄伊。準奸未成律。使卽遠配。諺不云乎。非汝牛角。何壞我墻。倘無雄伊之昏夜入房。安有景曾之忽地致斃。嚴刑懲治。實合戢盜洩冤之政。令配所該道道臣親執。各別嚴刑三次。仍令還發配所之意分付。一人在逃。兩人滯囚。有欠恤囚之道云者。誠如卿曹覆啓結辭。溫陽郡囚推罪人朴文玉考律科斷事。及李春尙待其弟春大捉納後勘放事。幷依施。春尙年已過六十。許久繫獄。瘐死可慮。姑令保授。更待結末。成命之下。五鎭營之尙不跟捕。揆以紀綱。極其駭然。自卿曹定期限。嚴明分付。使之期於限內捉納。如復過限。各鎭營將。一幷先罷後拿事。卿曹知悉擧行。殺獄論啓中。附論輕罪之囚。差違格例。而及今疏放。亦甚無妨。依啓聞兩邑敗船罪人等。幷令還囚本邑。待時準次加刑事。幷分付。今已夜深。待城門開。卽爲行會。
정조 6년 · 강
命公事遲滯該房承旨重推。
정조 6년 · 목
敎曰。溫陽李春尙獄案。才下判付。而爲慮瘐死之弊。雖有保授之命。渠弟春大。或因渠兄之保放。不卽就捕。則此獄將無究竟之日。過限後各鎭營將罷拿時。春尙更爲嚴囚事。一體分付。刑曹兩道回啓文案。人定後始乃入啓。必是政院之遲滯。不獨今日爲然。公事遲滯。誠一痼弊。如是之政。每夜未免撤宵。當該承旨從重推考
정조 6년 · 강
召見監印堂上鄭昌聖于誠正閣。
정조 6년 · 목
予曰。寶鑑印本。爲幾何乎。昌聖曰。進上件奎章閣件及頒賜件。合爲一百八十件。而私件爲二百件矣。予曰。當自內閣有加印之件。功役何當告訖耶。昌聖曰。似在望間矣。予曰。綸音頒布。以謄出之役。每患遲滯。故特以省弊之意。使之印頒。而又復遲滯。果何故耶。承旨沈有鎭曰。鑄字中諺字多有新刻者。而且白綿紙件則漬水印出。故自爾遲滯矣。予曰。諺字亦依他活字樣。多數鑄置無妨矣。
정조 6년 · 강
以宋載經爲承旨。尋遞。前望也。
정조 6년 · 목
政院以載經在外啓請下諭。敎以。許遞。
정조 6년 · 강
左參贊李命植疏辭新資。賜例批。
정조 6년 · 강
命南陽府使姜游捧供以聞。
정조 6년 · 목
因禁府拿囚草記。有是命。
정조 6년 · 강
召見吏曹判書金華鎭于誠正閣。
정조 6년 · 목
予曰。　先朝初年。曾有書題差出之事。此是在前罕有之事。今番必援舊例。以爲擬入可也。華鎭曰。內局書員。亦有承傳者。當幷擬乎。予曰。內閣書吏。吏曹執吏。亦有承傳者矣。華鎭曰。當依此擧行矣。予曰。都政何當爲之乎。華鎭曰。姑未知的在何日。而元窠之不足。幾至十五窠。故事甚難便矣。予曰。初入仕爲幾窠乎。華鎭曰。爲十餘窠矣。
정조 6년 · 강
命同義禁尹師國本職。亦爲遞差。
정조 6년 · 강
改差慶尙左水使具敍五。全羅左水使姜五成。
정조 6년 · 목
敍五有實病呈狀。備局啓請改差。允之。敎以。全羅左水使姜五成。莅任殆及瓜熟。侍衛亦甚苟簡。亦爲改差。令政院政官牌招開政。仍令今日政擇差。待下批。皆令歲前辭朝。
정조 6년 · 강
有政。吏曹判書金華鎭。參判李在協。參議沈豊之。兵曹判書徐有隣進。
정조 6년 · 목
以沈念祖爲兵曹參判。具善復爲判義禁。李★(土+甲)爲同義禁。李鎭翼爲副總管。許★(宀/炅)爲慶尙左水使。孫相龍爲全羅左水使。
정조 6년 · 강
命坡州牧使許★(宀/炅)仍任。
정조 6년 · 목
敎曰。更思此時。畿甸尤甚邑守令遞易。實所可悶。坡州牧使許★(宀/炅)仍任。水使有闕之代。卽令該曹口傳擇擬以入。
정조 6년 · 강
以李喆運爲慶尙左水使。口傳也。
정조 6년 · 강
命三水甲山兩邑新還。特爲停退。
정조 6년 · 목
敎曰。大抵惠澤雖貴博施。亦莫貴於區別災實。今年京畿湖西。幷與稍實邑而悉行分數停退之典。嶺南之尤甚之次。關東之原橫兩邑。亦蒙一視之擧。而所未蒙者。惟是北關西關湖南海西。而關西則無尤甚。非所可論。海西則尤甚只是四邑。參以所聞。不至於畿湖而湖。南亦似勝於嶺南。俱不必擧論。但聞近日北關往來人言。三甲獨被歉荒。民情遑急云。彼兩邑距京師道路絕遠。雖及今停退。頒令當費數旬。咸鏡道兩邑新還。特爲停退。以此意三懸鈴分付道臣。使之星火知委。俾遐陬民庶。均被軫恤之惠事。廟堂知悉。
정조 6년 · 강
命陳賀後赦令。更令廟堂知委諸道。
정조 6년 · 목
敎曰。今番疏決。謹遵乙卯故事。頒赦翌日。自京司謄出徒流案。直行曠蕩之典。外方則不必有更修放未放之擧。而觀此數道狀本。只以疏放後罪人之到配者修啓。而或爲一人。或爲二三人。考其罪目。則亦以未到配所秩。日前擧皆蒙放者也。該曹之當初發關時。不言　世室及定號陳賀後赦令之故。外方擧行。有此做錯。刑曹行公堂上。從重推考。更令廟堂枚擧此意。星火知委諸道。已修啓處。原啓目自政院下送。未修啓處。勿令修啓。但以赦文祗受緣由馳啓事。措辭行會。
정조 6년 · 강
命敗船罪人金德連等放送。
정조 6년 · 목
京畿監司李亨逵。以敗船罪人鄭福良等仍囚馳啓。敎以。才有下敎。當自廟堂行會。而減死之類。猶命疏釋。況此罪乎。金德連等七名。拿致卿營後。勿更犯之意。嚴飭曉諭後放送事回諭。
정조 6년 · 강
宗廟修改告由。今十五日望祭。命兼行。
정조 6년 · 목
禮曹啓言。　宗廟奉審。則第五　室龕內東邊木斑子。自北第二井南邊小欄木一片。墜落於　神榻上。慰安　祭。不卜日今十二日設行。而告由修改。今十五日望　祭兼行。只當　室祝文中措辭撰出。始役同日辰時。請擧行。竝允之。
정조 6년 · 강
大司憲鄭好仁。陳疏請寢鄭妻移置之命。賜批。
정조 6년 · 목
批以。予豈忽於隄防而有是敎也。
정조 6년 · 강
掌令權坪等聯疏。請寢鄭妻出陸之命。賜批。掌令尹㬦。持平曺允大。
정조 6년 · 목
批以。都憲批。悉諭矣。
정조 6년 · 강
獻納金翊休。持平李思祚等。陳疏請寢鄭妻出陸之命。竝賜批。
정조 6년 · 목
竝批以。都憲批。悉諭矣。
정조 6년 · 강
大司諫申應顯。司諫朴聖泰。正言權裕等。陳疏請寢尹宣擧父子復官之命。幷賜批。
정조 6년 · 목
幷批以。已諭右相批矣。
정조 6년 · 강
玉堂聯疏。請寢尹宣擧父子復官之命。賜批。應敎徐有咸。校理李喆模徐美修。副校理李魯春。修撰李度謙。
정조 6년 · 목
批以。已諭右相批矣。○敎曰。今番處分。非前後有殊。一一賜批。予意亦有在焉。今以後互相紛䀨。是豈美事。政院知悉。依年前傳敎。無論同異之說。此等之章。切勿捀入。亦勿呼望。
정조 6년 · 강
命官銀包外許越之規。永爲革罷。
정조 6년 · 목
備邊司啓言。立廛貸下官銀之包外越送事。更加商量稟處事命下矣。立廛官銀五千兩。準限前包外許越之意。請分付灣府。允之。敎以。此後無論各營門及衙門。受出備關。包外許越之規。永爲革罷。如其不獲己之事。自本司草記蒙允然後許施。如是定式。而甘聽囑託。暗地許施。則焉有如許有司堂上。此則屬之理外。律名姑不磨鍊。而雖以箕營灣府言之。不準本司啓下公文。擅自許越。則監司府尹當以潛賣不禁律論。以此意行會該道。
정조 6년 · 강
命時囚李魯春。更捧口招以聞。
정조 6년 · 목
義禁府啓言。吏曹佐郞李魯春原情。泛稱遲晩。所當請刑。而曾經侍從。請上裁。敎以。王府拿問事體。何莫非嚴重。而至於口招。尤有自別。則觀此捧招啓目。非口招之體。卽原情之式。前後申飭之下。焉敢乃爾。卿等及該房都事。難免重勘。而才經大赦。姑從末勘。卿等遞差。都事拿處。鞫事收殺後棒供。而囚供數行說話。無嚴莫甚。其委折。次堂郞爲開坐。更捧口招以聞。
정조 6년 · 강
遣承旨詣　宗廟奉審。
정조 6년 · 강
知義禁鄭昌聖。同義禁任希曾。聯疏自引乞遞。賜批。
정조 6년 · 목
疏略曰。罪人疏放。或因特敎。時急擧行。則不待傳旨。先爲草記。亦多古例。故日昨賓廳錄囚之時。傳敎蒙放者。臣等少不疑慮。連爲修啓。行會各道矣。今日籌坐。始聞物議。皆以臣等之不待傳旨啓下。矇然奉行成命爲咎。臣等溺職之科。在所難免。相率陳籲。冀被威罰馬。批以。所辭過矣。卿等勿辭行公。
정조 6년 · 강
以李世奭爲副總管。
정조 6년 · 목
敎曰。受由總管許遞。前望單子入之。
정조 6년 · 강
遞承旨李世奭尹履相。以徐有防李在學代之。
정조 6년 · 목
敎曰。副總管李爲奭。本職遞差。又敎曰。右副亦是監印之人。許遞。前望單子人之。
정조 6년 · 강
遞知義禁鄭昌聖。同義禁任希曾。
정조 6년 · 목
敎曰。雖已賜批。此時金吾堂上。不可不備員。知義禁鄭昌聖。同義禁任希曾。幷許遞。
정조 6년 · 강
命未下直閫帥守令。使之催促辭朝。
정조 6년 · 강
命文科殿試處所。仁政殿爲之。
정조 6년 · 강
命關西領運差員。卽爲還官事分付。
정조 6년 · 목
因黃海監司黃昇源關西領運差使員狀啓。敎以。依狀請施行事分付。咸從倅之許久留待他境。必有民弊。嚴飭地方官。使之各別守護。關西差使員。卽爲還官事分付。
정조 6년 · 강
命食堂之數。更爲草記。
정조 6년 · 목
因成均館鄕外儒生食堂草記。敎以。此後加入爲幾人。不願入爲幾人乎。今番初試。鄕儒通計恩賜。爲百三十餘人。則參食堂之數。如是零星何也。或因未及聞知而然乎。更爲草記。
정조 6년 · 강
命殿試時。設武試於春臺。
정조 6년 · 목
因兵曹草記。敎以。聞已例。設文試於殿庭。武試於春臺云云。若此則可以除弊。依此知悉擧行。
정조 6년 · 강
命時囚李魯春付過放送。
정조 6년 · 목
義禁府啓言。李魯春更問。則其所納招。全事粧撰。終不直陳。所當請刑。而曾經侍從。請上裁。敎以。付過放送。
정조 6년 · 강
命吏曹郞官。使之謝恩。待明朝參坐。
정조 6년 · 목
敎曰。吏曹褒貶坐起在明云。卽官不可不備員。拿處卽官。才命付過放送。使之卽爲謝恩。未差之代。前望單子入之。待下批同爲謝恩。仍令待明朝參坐。
정조 6년 · 강
召見都承旨嚴璹于誠正閣。
정조 6년 · 목
璹曰。明日中宮殿誕日問安時。仁政殿庭。例爲朝廷班。而旣値殿座。以明政殿庭爲之穩便矣。予曰。不必以明政殿庭。移設班次。此用殿座例。以仁政門外爲之可也。璹曰。聖候近已快復。不勝忭幸矣。予曰。六君子湯。旣有待下敎煎入之命矣。自今日煎入可也。
정조 6년 · 강
御暎花堂。行內試射。
정조 6년 · 목
自內詣暎花堂陞座。以次行試射禮。○敎曰。去壬寅春等別軍職內試射時。別軍職李延弼。三巡十二分居首。令該曹陞品職調用。又敎曰。去壬寅春等內乘內試射時。居首內乘鄭學耕。直赴殿試。又敎曰。去壬寅春等宣傳官內試射時。居首南行宣傳官李身敬。直赴殿試。又敎曰。西原營將李延弼。遞付京職。又敎曰。去辛丑冬等別軍職內試射時。別軍職李潤彬。柳葉箭一巡五中。事當依例加資。而資歷尙淺。今番都政。陞品職調用。又敎曰。去辛丑夏等武藝廳內試射時。武藝廳兼司僕金光泰。柳葉箭一巡三中四分。兼司僕李大興。騎蒭一次三中。幷依例直赴殿試。又敎曰。訓局將校之差備擧行中。月刀次知勞苦。係是無前之疊役。禁營將校之貳極門把守。亦是無前之苦役。當此同慶之日。宜有酬勞之典。其中閑良除初試。明日殿試。末端許赴。卽爲捧單事分付。又敎曰。明日丹楓亭武所分所時。知中樞府事具善復。行副司直李柱國。五衛將金履禧。行副護軍李潤慶。副校理李喆模。宣傳官安檷加差。
정조 6년 · 강
命進御加減六君子湯。自今日煎入。
정조 6년 · 강
命明日武殿試。丹楓亭分所爲之。
정조 6년 · 목
敎曰。明日武殿試。分所設行然後。可及唱榜。丹楓亭分所爲之。預令以此知悉。又敎曰。明日武殿試分所時。命官鄭判府事進去。又敎曰。未試各等中。最久一等射放。欲於今日內畢試。而因日暯。銃拔全不試取。明日丹楓亭分所處當先試。去辛丑春等武藝廳鳥銃試記。自兵曹修整待令。以此意言于分所命官。仍令諸試官知悉。殿座開場後。分所試官一體試放事。申明知委。
정조 6년 · 강
有政。吏曹判書金華鎭進。
정조 6년 · 목
以洪彥喆爲司諫。姜彝正宋銓爲掌令。李馨德李羽逵爲持平。金夢華爲獻納。崔烜徐配修爲正言。李太亨爲副校理。鄭一祥爲知義禁。洪檢爲同義禁。
정조 6년 · 강
命嶺南還上未準捧處。量宜停退。
정조 6년 · 목
敎曰。道內被災尤甚諸邑。雖有一二蠲免。而歲色垂窮。勢同弩末。分數外還上。赴趁期辦納。亦未可知。守令急於勘簿。㥘於被罪。以未捧爲已捧。必有反作之慮。卿其細加審察。未準捧置處。量宜停退。一年捧未捧實數。使之無隱磨勘。民有息肩之喜。官無抵罪之弊。十七八日間。自營發關。則可遍尤甚諸邑。而道里遠近。日子遲速。猶未可預料。有此先期之諭。卿其參量進退事。下諭于慶尙監司
정조 6년 · 강
御仁政殿。設文科庭試殿試。仍詣春塘臺。行武科庭試殿試。文科試官右議政金熤鄭昌聖李在協沈豊之金憙徐有成李敬一。武科試官領敦寧洪樂性徐有隣李敬懋趙鼎鎭李文德洪仁浩李漢棟。
정조 6년 · 목
具翼善冠䘱龍袍。乘輿出仁和門。詣仁政殿。降輿陞座。○予曰。懸題後當詣武試所。試官行禮。從簡爲之事分付。○試官以下行禮如儀。○以擬本朝閣臣謝賜繫馬樹棗爲箋題。以繫馬樹爲銘題。敎曰。今番欲出策題。而日寒如此。故以箋銘試之。擧子必盡力製進事分付。又敎曰。日寒如此。入場儒生療飢或爇火之具勿禁。仍自該房分付兩倉。優給空石。而別坐之意。另加嚴飭。若於殿座後頒紙。則易致遲滯。試所承旨先詣仁政門外。卽爲頒紙。入殿庭時。各令持入事。一體分付。○降座乘輿。出仁政門。由建陽門。詣春塘臺。降輿陞座。試官以下行禮如儀。○予曰。騎蒭鞭篘軍欲爲試藝。而馬路氷滑。似難爲之矣。走馬勿爲待令事分付。予曰。矢數執鼓。亦係不輕。屢度有命。尙不擧行。寧有如許紀律乎。當該宣傳官。問名以奏。○敎曰。宣傳官李禹道汰去。其代令該曹口傳擇擬。又敎曰。未肅拜宣傳官改差。令該曹口傳差出。又敎曰。殿座時侍衛。不可不備員。試所進去兵曹堂上許遞。前望單子入之。又敎曰。武所掌務官。事過後拿處。又敎曰。今已日暯。有難畢試。未試人皆令明日來待事分付。○少頃降座乘輿。由靑陽門。入協陽門還內。
정조 6년 · 강
命宣傳官朴基豊吳毅常具綜加資。
정조 6년 · 목
兵曹判書徐有隣啓言。承傳宣傳官節目。從當經稟釐正。而前此已滿六朔。且經三品。如朴基豊吳毅常具綜諸人。依節目陞資。恐合事宜。而係關恩賞。何以爲之。敎以。然則加資可也。
정조 6년 · 강
以權★(衤+嚴)爲司諫。朴宗來爲掌令。李羽晉爲持平。李昌漢爲獻納。李益運爲正言。
정조 6년 · 목
敎曰。在外侍臣許遞。前望單子入之。
정조 6년 · 목
敎曰。政官牌招開政。近日刑曹有審理事。堂上不可一日曠官。刑曹判書之代。今日政差出。○以嚴璹爲刑曹判書。
정조 6년 · 강
以吳載純爲都承旨。
정조 6년 · 목
敎曰。都承旨前望單子入之。
정조 6년 · 목
敎曰。今番庭試。取五人。○右議政金熤曰。直赴人置之原榜下乎。予曰。通融出榜好矣。○榜取申曮等十五人。○敎曰。殿試入格人。明日來待。
정조 6년 · 강
遞差承旨柳誼。以徐鼎修代之。
정조 6년 · 목
敎曰。科場事體。何等至嚴。差備官如是擧行。而不能申飭。不可以代房而無警。當該承旨遞差。
정조 6년 · 강
御春塘臺。設武科殿試。召見文科殿試入格人。試官領敦寧洪樂性徐有隣李敬懋趙鼎鎭李文德洪仁浩李漢棟。
정조 6년 · 목
自內詣春塘臺陞座。○予曰。今日殿試。卽昨日未畢之試。試官行禮置之。予曰。李崑秀試券。予則置之落科。而命官直書等第。仍得參榜。此亦有數存焉矣。樂性曰。所撰科表。果善作云矣。命入格人申曮進前。敎曰。爾之科作似實才。故仍置壯元矣。爾父今雖除職。可以出肅乎。曮曰。雖難行公。一番肅謝。庶可爲之矣。予曰。都總管作窠。卽爲擬入事分付。○敎曰。鄭判府事往分所試所。以試財放。又敎曰。丹楓亭分所命官。知中樞府事具善復進去。又敎曰。丹楓亭分所試官。知事鄭民始。行副護軍李漢泰。五衛將李時秀。直閣金載瓚。宣傳官李元謙爲之。又敎曰。兵曹佐郞趙壤鎭汰去。其代令該曹口傳差出。○予曰。直赴人畢試後。仍爲受講事分付。予曰。未試人。更令明日來待事分付。
정조 6년 · 목
敎曰。都總管花陽君。今姑許遞。令該曹口傳差出。
정조 6년 · 강
御春塘臺。設武科庭試殿試。試官領敦寧洪樂性。徐有隣。李敬懋。趙鼎鎭。李文德。洪仁浩。李漢棟。
정조 6년 · 목
自內詣春塘臺陞座。○予曰。試官依昨日例。除行禮入就位事分付。予曰。一技入格人。分三所應試可也。予曰。今番設科。寔出同慶之意。鄕外武士。必緩講規。多出科擧好矣。○敎曰。新恩政事。當日爲之。又敎曰。次對久未行之。明日來會事。言于廟堂。又敎曰。次對在明。且有下敎事。未肅拜呈辭臺諫竝許遞。今日政。以在京無故人差出。
정조 6년 · 강
行左承旨徐有防疏陳應避之嫌乞遞。批下該曹稟處。
정조 6년 · 목
有防與都承旨吳載純。有友壻應避之嫌也。
정조 6년 · 강
執義兪彥鏶以草莾臣上疏乞遞。賜批。
정조 6년 · 목
疏略曰。臣虛縻亞憲。于今五載矣。春初一疏。備陳私義之必難冒膺。而一例靳許。惶悶柳塞。何嘗一刻自安于心也。況臺閣爲任。不容暫曠。而一縻臣身。變便作虛窠。其爲廢天工而隳國體。非細故也。亟遞見職。仍刊選籍。以守本分。實臣耿耿之願也。批以。邦慶洊疊。縟儀次第順成。懽幸曷喩。自夫德相事出。闡義之責。在爾一人。際見爾疏。欣豁倍常。噫。衛道扶倫之力。豈有間於在野在朝。而見今山林之士。名在朝籍者。只有爾焉。惟予必欲致之心。此時爲尤切。爾須體予延佇之至意。亟斷來章。卽起幡然事。遣史官傳諭。
정조 6년 · 강
以沈豊之爲承旨。趙鼎鎭爲吏曹參議。
정조 6년 · 목
敎曰。承旨前望單子入之。又敎曰。大政在近。銓官不可不備員。吏曹參議前望單子入之。
정조 6년 · 강
命漕船致敗委折納招之意。措辭行會。
정조 6년 · 목
因黃海監司黃昇源漕船致敗事狀啓。敎以。已慮有此等之弊。使之勿裝載勿發船。則違越朝令。勒令裝送。果何委折乎。藉令漂流在於關西境。渰沒在於海西境。則去月念間之事。今始登聞。亦何委折。兩道監司事。萬萬駭然。況有先甲之令。當待結末。分輕重處分。爲先令該曹發緘取招。而騎撥行會。無或遲滯。監官換騎船隻處該邑守令。形止不卽報營之該鎭僉使。亦當依前下傳敎勘罪。而狀聞中。或全不擧論。或只請狀棍。所謂傳敎。將置何地。海伯事。尤萬萬駭然。一體據實納招之意。措辭行會事。分付該曹。渰死船人五名。卽令京兆査問枚報該廳。優給恤典。以示朝家矜恤之意。
정조 6년 · 강
命敗船罪人受刑未準次者。一倂蕩滌。
정조 6년 · 목
敎曰。觀此完伯狀啓。敗船罪人之受刑未準次者。不得一例蕩滌。有此稟處之請。依他道例。一倂蕩滌事分付。嶺南一體分付。
정조 6년 · 강
命罪人未受刑。依前下敎。卽送原籍官。
정조 6년 · 목
因洪忠監司金文淳罪人移送原藉官事狀啓。敎以。死罪猶令減死。則況此類之不過準式刑推。待限滿移送原藉官者乎。然未受刑。依前下敎。特付昧爽以前。幷卽移送原藉官事。令該曹卽爲行會擧行。姓名罪名。使之狀聞。
정조 6년 · 목
以李崇祜爲大司憲。沈有鎭爲大司諫。金和中爲司諫。權以綱柳翼之爲掌令。金寅燮爲持平。姜彝正爲獻納。姜恒趙公鎭爲正言。洪仁浩爲副修撰。李元謙爲祥原郡守。
정조 6년 · 목
京畿監司李亨逵啓本。豊德府使柳光璧。意雖在賑。侵胡越境。安城郡守金相龜。儒素可貴。振刷宜勉。朔寧郡守曺允先。所貴誠勤。須勉因循。陽川縣令李趾永。治固字惠。事或率易。平邱察訪李瑞文。薄警責效。幷中。○洪忠監司金文淳啓本。洪州牧使申致權。政懋去弊。戒在太剛。瑞山郡守金光岳。人自詳勤。報何稽滯。幷中。幷點下。定山縣監閔垠。所貴詳愼。益勉振勵。中。韓山郡守朴宗珪。宜益束濕。可喜恬約。上。點下。○黃海監司黃昇源啓本。文化縣監金載久。三政旣優。一報宜恕。瑞興縣監林濬浩。誠切恤民。惠勉及郵。幷中。豊川府使丁範祖。匪乏文華。奈闊事務。下。○原春監司蔡弘履啓本。杆城郡守李壽彬。懸罰雖過。治民不懈。銀溪察訪羅學素。襄倦可惜。竝中。三陟府使李弘之。三頉差員。一味沈昏。伊川府使尹勉升。顧其職品。何忍橫歉。通川縣監尹度東。藏時過杖。急處稽報。幷下。○全羅監司朴祐源啓本。臨陂縣令權彝性。盍愼報災。貴能覈逋。興德縣監成致鳳。稍稍聞譽。益宜剛束。幷中。○慶尙監司趙時俊啓本。仁同府使閔百恒。殫心可喜。少柔宜戒。草溪郡守曺夏彬。剛果足尙。沈靜宜勉。金山郡守趙德洵。大體固好。細傾宜斷。鎭海縣監崔秉敎。益勉淬礪。以補前過。咸昌縣監李廷衡。爲治無欠。失囚有過。幷中。○平安監司徐浩修啓本。龜城府使柳春馪。一病三朔。吏鄕投間。中。陽德縣監文釆五。人非不足。地是難治。下。○咸鏡監司徐有寧啓本。都事崔大恒。外臺亦重。體䫉何輕。定平府使申光復。所貴質實。奈疏事務。文川郡守睦祖承。濕束何弛。生手姑恕。幷中。永興府使沈釋之。山糶招怨。官妓嘲戲。鏡城判官盧瑞國。無曰願治。盍察濫稅。幷下。
정조 6년 · 강
命豊德瑞山之代。各別擇差。
정조 6년 · 목
敎曰。豊德瑞山。皆是尤甚邑。中下之代有難遲待大政。令該曹勿拘資格。口傳各別擇差。待開門擬入。待下批。仍令當日辭朝。
정조 6년 · 강
命禁府守直軍。外直羅將。嚴覈得情。
정조 6년 · 목
義禁府啓言。卽接入直都事金載謙所報。則罪人德相守直軍士金卜三。今日黃昏時越墻逃走之際。急發羅卒。追捉杖詰。則卜三所告內。日寒凍餒。托以後急。則外直羅將暫開間門。故仍卽脫身欲走之際。果爲被捉云。事極驚駭。入直都事。拿問處之。外直羅將。令攸司嚴査重勘。同卜三出付捕廳。請嚴覈得情。允之。敎以。事未前聞。令捕廳嚴覈。明日次對時以奏。俄欲下敎而未果。此時從事官。難付生手。前從事官李元謙。仍任。待收殺。更擬守令望事分付吏曹。
정조 6년 · 강
命進御加減六君子湯。前方中。去吉更只角。減人參二分。自明日煎入。榻敎也。
정조 6년 · 강
召見賑恤堂上鄭民始。左承旨李在學于誠正閣。
정조 6년 · 목
予曰。大司憲何不承牌乎。在學曰。臣父有私義。不得承牌矣。予曰。所引何義也。在學曰。李普行方在府啓中故然矣。予曰。發賣以何日爲始耶。民始曰。明日殿座相値。故不得擧行矣。予曰。勿拘爲之可也。予曰。新除授大司憲李敬養。卽爲出牌。次對前詣臺事分付。
정조 6년 · 강
遞大司憲李崇祜。以李敬養代之。
정조 6년 · 목
因崇祜上疏。敎以。遞差傳旨捧入。前望單子入之。待下批牌招。
정조 6년 · 강
大司諫沈有鎭陳疏請收還申晦韓翼謩疏放。鄭妻移置之命。賜批。
정조 6년 · 목
批以所陳已諭諸批。爾其勿辭察職。
정조 6년 · 목
予曰。訓將與知義禁。幷入侍事分付。予曰。德相何等重囚。而守直軍之越墻潛出。亦一變怪矣。領議政徐命善曰。莫非隄防不嚴之致。不勝驚惋矣。仍。奏曰。元子宮百日。只隔數日。下情欣忭矣。予曰。今番庭試榜。果何如。命善曰。今番登科中尹行任李崑秀。皆來頭可用之人。爲朝廷得人。誠多幸矣。予曰。果然矣。今則右相專以科作爲主。而若取爛燁則京儒必多參。故予則每留意於鄕儒矣。予曰。合考中亦多實才。而金秀臣兪孟煥。聞是陞學才士云矣。命善曰。武科多出。歡聲載路矣。予曰。今番見屈者。當爲幾何。承旨李在學曰。原榜三百人中。只六十人見屈矣。予曰。鞭蒭甚易。故如是多出。而都監敎鍊官參榜者。亦至七人矣。訓鍊大將具善復曰。渠輩擧皆欣悅矣。予曰。左相家。又出大科。是可欣幸矣。左議政李福源曰。實有盛滿之懼矣。予曰。尹行任風雪場中。呈券於二天。是誠實才矣。命善曰。然矣。予曰。直赴試券易書。事涉過矣。命善曰。古例已然。故今亦爲之。而直赴異於原榜。易書實爲太過矣。予曰。策文易書。每多誤書。故多失人才矣。福源曰。果有此慮矣。命善曰。今番關西穀臭載。人物多致渰沒。事甚慘切。該監司地方官。雖曰不善擧行。而當初督令載運者卽臣也。臣聞此報。心神不平。殆至廢食。臣願自被罪罰。以謝冤魂矣。予曰卿言過矣。命善曰。見今和氣之中。有此慘然之事。臣心安得不然乎。予曰。致敗於何邑境內乎。命善曰。致敗雖在黃海道。而箕伯亦難免不善裝載之責矣。予曰。海伯緘辭。今已發關乎。命善曰。自戶曹已爲行關云矣。予曰。當自刑曹發緘矣。刑曹判書嚴璹曰。自臣曹亦已擧行矣。予曰。狀啓旣有發緘之判付。則當下刑曹。而下於戶曹。承旨近多生疏之人。故事多做錯矣。其委折。注書出去知入。假注書馬思人還奏曰。係是恤典狀啓。故出給戶曹。而緘辭只分付刑曹云矣。予曰。今番賞格木。兵曹皆以純錢上下云。戶曹亦依此爲之乎。戶曹判書李性源曰。臣曹則以錢木上下矣。惠堂鄭民始曰。臣廳亦以錢代給。而數至六萬餘兩矣。予曰。今則錢荒似有救急之效矣。命善曰。似然矣。予曰。新除授豐德瑞山倅。果何如。命善曰。李潤國是乃父之子。當善爲矣。予曰。柳光璧緣何見遞乎。命善曰。聞有治聲。今居貶下。未知其故矣。予曰。抄戶僅至二萬餘戶。穀簿似有裕矣。民始曰。限麥秋已磨鍊矣。予曰。審理幾何爲之乎。璹曰。臣則除拜屬耳。參判連以入侍。數日不能赴坐矣。予曰。錄啓中或有傅生之人乎。命善曰。見單抄則其中四五人。庶有可生之路矣。璹曰。濟州定配罪人二萬。以 先朝特敎。初不入於放未放秩。今番亦難擧行矣。予詢大臣。命善曰。罪犯深重。實難放釋矣。福源曰。旣有 先朝下敎。有難擧論矣。予曰。今番赦典未放者。只洪忠道二人。江原道一人矣。初番蒙放者。爲二千四百六十餘人。而其後更抄見漏者。幷爲放釋。合爲三千二百餘人矣。命善曰。今番惠澤。在古罕有。且除保主人之弊。果是盛德事矣。予曰。參判卽爲入來肅謝。判堂偕往本曹。同爲審理可也。予命捕將李柱國進前。敎曰。禁府守直軍爲人何如。柱國曰。渠以上番軍。五次上京云。而施威以問。則供內。德相謂以一子方在配所。一孫自配所先爲上京。而未知方在何處。且奴子輩當留禁府近處。探問家中消息云云。且曰曾經吏判。而本來無罪。今若白放。則當爲司䆃司饔提調。當厚給財貨云。故果爲潛出越墻云。更捉他軍士盤詰。則酬酌果如是矣。予曰。名曰鞫囚。而有此擧措。實是前古所無之事矣。命善曰。以獄囚而使人使喚。前所未聞之事矣。熤曰。誠非些少變怪矣。善復曰。在昔罪人南極逃躱。而捉來於樓院。今者重囚之作此擧措。實是臣等不善檢束之致。合被重勘矣。予曰。南極事。果在何時乎。知義禁鄭一祥曰。事在甲寅年間矣。予曰。其時堂郞。何以勘罪乎。一祥曰。其時臣之叔。亦以同義禁拿處矣。予曰。見今獄事。每致玩愒。故有此擧措矣。命善曰。人心狃玩。果有此等之變矣。予曰。定配人逃躱守令亦被罪罰。今於此事。卿等難免。其罪矣。福源曰。都事旣有還捉之功。亦有可恕之端矣。予曰。守直軍似是京軍矣。命善曰。果有此慮。雖有衛立軍。亦難防奸矣。予曰。此路一開。後弊難防矣。予曰。大抵獄垣。聞甚卑低。每於摘奸時。輒有踰越往來之事。所謂王府。極甚疏虞矣。柱國曰。外衛直軍。當盤問乎。予曰。此則放送可也。命善曰。所謂等牌。當知厥漢根着矣。予曰。更問其根着也。柱國曰。査問後草記入啓乎。予曰。使從事官李元謙來稟可也。予曰。去九月初七日入直軍兵。欲以二十日試射。盡爲待令事分付。禁衛大將李敬懋曰。臣營鄕軍。今已下往矣。予曰。然則兵曹訓營軍及扈衛軍官。盡爲應試事分付。善復曰。當依此擧行矣。敬懋曰。今番直赴濟州擧子。不爲上來矣。予曰。當此隆冬。勢難越海。故不得上來矣。予曰。今番放榜促急。鄕擧人所着服色。想難造成。以濟用監衣服給之可也。予命大司憲李敬養。大司諫沈有鎭。應敎徐有成進前。敎曰。臺閣之論。自有公議。前啓停連。何可干涉。而啓紙殆爲一卷。且已經年。豈無輕重之可以區別者乎。關係隄防者。初非可論。而或不無一二不緊者。兩司相議爲之可也。其中數三人。則予欲以依啓賜批。而從後處分。非不知近於顚倒。而一伸公議。亦似無妨矣。命善曰。聖敎誠好矣。敬養等以次前啓。予曰。今日兩司事。誠寒心矣。玉堂目睹諸臺無前之擧。而默無一言。亦甚慨然矣。命善曰。臺體之乖損。已無可言。而玉堂事。亦可慨矣。予曰。今日朝體。又不知落下幾層。誠可悶矣。予曰。重臺閣。乃是我朝家法。而近來臺閣之擧措如此。故朝廷無警憚之意。豈不可悶乎。右議政金熤曰。今日臺臣。雖無可言。而殿下每於引接臺臣之際。若以今日臺臣。一例視之。則不能無輕臺閣之慮。伏願益留聖念焉。予曰。卿言儘好矣。卿之一言。可洗兩司之羞。亦可以扶得朝綱。曷不體念乎。命善曰。右相之言誠好矣。予曰。今日大憲。曾經吏參。大諫亦不可謂不擇。而擧措尙如此。豈不可慨乎。熤曰。都憲之職。實任世道。與大臣無異矣。予曰。同義禁誰也。善復曰。李★(土+甲)洪檢矣。予曰。李★(土+甲)又以金吾事被罪。亦可怪矣。今番陞資多出。而此人獨不見參。卿等須知之也。命善曰。果然矣。予曰。李★(土+甲)雖被譴罷。而陞資則無礙矣。命善曰。臣見北伯私簡。則吳尙顯旣與京來相親。且與仁邦數次往來云。不可不一番盤問矣。予曰。尙顯年旣襄老。居相絕遠。寧有同情之理乎。福源曰。曾經祥雲察訪時。和唱詩律云。推尋京來之道。惟在尙顯之拿來矣。命善曰。此獄事。歲前盡爲收殺則好矣。予曰。此人若發捕則幾日當入城乎。命善曰。不過八九日。當拿來矣。熤曰。所謂海壽者。踪跡殊常。不可不拿來矣。命善曰。吳尙顯令禁府發捕。海壽令捕廳發捕似宜矣。予曰。卿等出去擧行可也。予曰。今日三司之登筵做錯。誠極寒心。隄防一節。猶屬第二件事。而貽羞臺閣。已無餘地矣。在學曰。聖敎果然矣。予曰。李★(土+甲)又以金吾事。遭此譴罷之典。亦可怪矣。在學曰。然矣。予曰。今番武科。多從闊略之政矣。在學曰。武科多出。風樂載路。卽昇平時矣。
정조 6년 · 강
命北漢餉還捧餘。特許停退。
정조 6년 · 목
領議政徐命善啓言。北漢餉還。幾盡收捧。而卽今所餘三百餘石。皆是城內居民之所受云。北漢旣在高陽之尤甚邑。則三分一停退。宜蒙一視之澤。而特以部字內之故。不入於磨鍊中。且餉還或以錢代捧。居民實無備納之勢。當此歲末。合有軫念之道矣。敎以。特爲停退。
정조 6년 · 강
命差員及赴擧守令。申飭下送。
정조 6년 · 목
領議政徐命善啓言。今當歲末。曠官可悶。箋文差員受由及赴擧守令。皆令當日還官之意。請令該曹申飭。敎以。下送後草記。
정조 6년 · 강
命各貢人舊遺在條。自乙酉至丁酉。隨多寡酌量蕩減。
정조 6년 · 목
戶曹判書李性源啓言。各貢人舊遺在七萬石蕩減。實爲莫大之惠澤。而只就乙酉年最久遺在條蕩減。則貧殘者未蒙一視之澤。不無向隅之歎。若自乙酉年退計至丁酉年。合十三年遺在中。隨其久近多寡而酌量蕩減。則庶爲均一蒙惠之道矣。予詢大臣。領議政徐命善曰。一依各道舊還例。隨其多寡。酌量分數。各以最久條蕩減。俾準七萬石之數。則蒙恩可以均一矣。從之。
정조 6년 · 강
命湖南嶺南收租。依前磨鍊。
정조 6년 · 목
宣惠堂上鄭民始啓言。各道收租。今將磨鍊。而京畿湖西災結旣多。今當減分。湖南嶺南。昨冬已爲減分。而今年年事。不可謂大登。請姑爲依前磨鍊。從之。
정조 6년 · 강
命前刑曹參判李崇祜仍任。着意審理。
정조 6년 · 강
命羅望金定配蕩滌。
정조 6년 · 목
刑曹判書嚴璹啓言。李漌配所傳書之羅望金。有待用刑定配之命。而使望金傳書之李德華。今旣蒙放。望金亦難遽然發配。何以爲之乎。敎以。蕩滌。
정조 6년 · 강
三司前啓。賜批。大司憲李敬養。大司諫沈有鎭。應敎徐有成。掌令柳翼之。持平李寅燮。李馨德。校理李喆模。修撰嚴思晚。副修撰吳泰賢。
정조 6년 · 목
敬養等啓請有白事。批以。有白已施孥籍之典。何爲傳啓乎。仍敎曰。澤徵支解事。何不傳啓乎。敬養啓言。啓紙中初不載錄。故不得傳啓矣。又啓請志恒事。批以。此則丹書已伸雪矣。敬養啓言。此則停啓矣。又啓請濟州牧定配罪人後樂。史鞫得情事。批以。從之。又啓請孫效忠事。批以。張志恒。旣已停啓。則此在勿論中矣。敬養啓言。此則停啓矣。又啓請前府使柳戅絕島定配事。批以。從之。又啓請前持平姜文煥。亟施屛裔之典事。批以。從之。敎以。李命勳與養淳。同在一啓。而不爲擧名。此則停啓乎。敬養啓言。然矣。又啓請削職罪人成胤儉。設鞫得情。夬施當律事。批以。從之。敎以。鄭德弼事停啓乎。敬養啓言。然矣。又啓請權晤事。批以。己物故矣。又啓請亨夏事。批以。此則當在姑停中矣。又啓請瑞集事。批以。此與亨夏同矣。又啓請海南縣定配罪人李弘濟。設鞫嚴問事。批以。從之。又啓請遠竄罪人安兼濟。設鞫得情事。批以。亟停勿煩。敎以。李宅鎭與安兼濟。同在一啓。而不爲擧名。此則停啓乎。有鎭啓言。意謂罪名之稍異。果爲停啓。而欲以所懷仰奏矣。又啓請李溎事。批以。此等人。合有商量矣。有鎭啓言。停啓矣。又啓請李儒慶事。批以。此亦不甚關緊矣。有鎭啓言。停啓矣。敎以。具允鈺事停啓乎。有鎭啓言。然矣。
정조 6년 · 강
命兩司諸臺勿推。
정조 6년 · 목
承旨李在學啓言。兩司諸臺傳啓之際。擧措顚錯。請推考。敎以。生疏所致。勿推可也。
정조 6년 · 강
兩司避嫌。賜批。大司憲李敬養。大司諫沈有鎭。掌令柳翼之。持平金寅燮李馨德。
정조 6년 · 목
避嫌略曰。臣等傳啓之際。臺體生疏。至有承宣請推。以此情勢。何敢晏然於臺次乎。請遞斥臣等之職。批以。勿辭。○承旨李在學啓言。大司憲李敬養等再啓煩瀆。退待物論矣。
정조 6년 · 강
罷大司憲李敬養。大司諫沈有鎭。校理李喆模。修撰嚴思晚。副修撰吳泰賢職。
정조 6년 · 목
右議政金熤啓言。今日兩司長官之擧措。誠寒心矣。臺啓停連。事體不輕。而初不商量。胡亂取捨。貽羞臺閣。無復餘地。大司憲李敬養。大司諫沈有鎭。請幷施削職之典。敎以。雖出於生疏之致。筵席擧措。事未前有。貽羞極矣。幷罷職可也。左議政李福源啓言。兩司有失。則玉堂規警例也。而默無一言。事甚慨然。入侍玉堂。請幷罷職。從之。
정조 6년 · 강
命禁府都事金載謙竄配。堂上罷職。
정조 6년 · 목
領議政徐命善啓言。鞫囚守直。何等嚴重。而獄卒之受囑罪人。越墻通信。卽一變怪。當該獄卒。外直羅將。則方自法司重繩。而當日入直之都事。常時不飭之堂上。不可無罪。都事則施以竄配之典。堂上則請幷罷職。從之。
정조 6년 · 강
命武藝出身。分番輪直。定牌頭領率。
정조 6년 · 목
訓鍊大將具善復啓言。局出身一千三百八十名。分七局。自軍資監給科後。入直永肅門。而隨頉減數。至 肅廟朝丙辰年。扈從出身無餘存矣。以訓局出身一百五十名。永爲定額。分三局輪番。而其後武藝別監出身。每番十人交差事定武。武藝出身。通三番合三十名矣。分番移入於明政殿西月廊。而武藝出身三十名時存者。擧皆年老矣。年少出身與武監之曾經將校者。通融抄擇分番輪直。局出身武監窠。隨闕減額。次三十名料。姑依古例。自軍資監頒給。每年衣資則六同武。自戶曹上下。分番時定爲牌頭。以爲領率。節目則請自訓局啓下擧行。從之。敎以。牌頭以敎鍊官中擇定好矣。善復啓言。曾經邊將中。亦爲擇定合宜矣。
정조 6년 · 강
判府事鄭弘淳疏陳病狀。乞解藥院之任。賜批許副。
정조 6년 · 목
批以。多年藥院之勞。每爲卿悶之際。聞有所愼。尤用慮慮。所辭本任。姑副卿請。卿須安心勿辭。益加善攝。仍命遣史官傳諭。
정조 6년 · 강
以徐命善爲藥房都提調。
정조 6년 · 목
敎曰。領議政爲藥房都提擧。
정조 6년 · 강
命瑞山縣監勿拘資級。口傳擇差。
정조 6년 · 목
因瑞山縣監望筒。敎以。尤甚之邑。難付生手。首望則未經守令。副望則何女每畀殘邑。且人雖精明。頗欠氣力。此望筒勿施。勿拘資級。更爲各別擇差事分付。
정조 6년 · 강
以李潤國爲豐德府使。李廷老爲瑞山縣監。幷口傳也。
정조 6년 · 강
命淸風府使李義綱催促下送。
정조 6년 · 목
吏曹啓言。差員及赴擧守令。幷催促下送。而淸風府使李義綱。以其親病。無意還官。揆以事體。殊甚未安。何以爲之。敎以。催促下送。
정조 6년 · 강
有政。吏曹判書金華鎭。參議趙鼎鎭進。
정조 6년 · 목
以金履素爲吏曹參判。徐有防爲大司憲。洪明浩爲大司諫。李濟萬爲掌令。李正薰。兪岳柱爲持平。崔烜爲正言。林濟遠爲校理。沈基泰爲副校理。姜★(亻+寅)爲修撰。金履鏞爲副修撰。李世奭爲工曹參判。趙時俊爲漢城左尹。李命植爲判義禁。李左協爲知義禁。金履素李昌運爲同義禁。嚴璹爲同春秋。沈鑏爲祥原郡守。
정조 6년 · 강
命訓將姑勿出代。
정조 6년 · 목
敎曰。訓鍊大將。姑勿出代。幷與望筒而勿爲擬入。令都提擧兼察事。從事官發牌聽傳敎。
정조 6년 · 강
命臺啓中依施。令禁府草記。待下批擧行。
정조 6년 · 목
敎曰。臺啓批旨中有一二依施。非不知處分之近於顚倒。公議則不可不使之一伸故身。從後豈無酌處之道。無論設鞫拿囚及竄配屛裔。令禁府草記。待下批擧行事分付。
정조 6년 · 강
命賜花賜酒。預爲嚴飭。
정조 6년 · 목
敎曰。賜花賜酒之時。易致紛紜。萬一有喧譁或攫取之事。鹵簿使禁喧郞。當從重論罪。以此預爲嚴飭。紅牌則吏曹一佐郞兵曹該色郞官。先爲進詣殿庭。一一照管。無或有雜亂之弊。以此傳敎。發牌聽傳敎。仍又各別嚴飭。
정조 6년 · 강
御仁政殿。行文武科放榜。
정조 6년 · 목
自內詣仁政殿陞座。○予曰。大凡朝會時着煖帽。自是前例。而今此承宣之脫帽入庭亦關紀綱。諸承旨一幷遞差。此是右位承旨不善擧行之致。現告中右副承旨。勿捧傳旨。又敎曰。吏曹判書。更卽牌招。承旨有闕之代。開政差出事分付。又敎曰。放榜時承旨不可不備員。政官使卽催促開政。○文武新恩人入庭行禮訖。頒牌賜花宣醞。幷如儀訖。降坐還內。
정조 6년 · 강
遞承旨吳載純李在學沈豊之徐鼎修林錫喆。
정조 6년 · 목
敎曰。有國所重。莫大於朝儀。況近密之職。又是百司之表率。不但前後有申飭而已。朝會時煖帽。亦寓古人裘冕之制。則自上猶且耐暖御帽。且有毛具之命。而諸承宣擧皆脫帽。此似小事。關係國綱諸承宣幷遞差。
정조 6년 · 강
命吏曹參判金履素仍任。
정조 6년 · 목
敎曰。聞有情勢故然云。參判金履素。仍任前職。
정조 6년 · 강
命注書李祖承事過後拿處。
정조 6년 · 강
分揀吏曹佐郞李魯春拿處。兵曹正郞李錫夏禁推。
정조 6년 · 목
敎曰。曉有下敎。令吏曹一佐郞兵曹該色郞。先詣殿庭。使之照管紅榜紅牌。則今聞無一人待令於殿庭。兵曹則數多。無怪其如此。吏曹事萬萬駭然吏曹郞廳。事過後拿處。兵曹郞廳。亦爲禁推。事過後捧傳旨。○因拿處與禁推傳旨。幷敎以。分揀
정조 6년 · 강
遞大司憲徐有防。大司諫洪明浩。掌令李濟萬。持平李正薰。兪岳柱。正言崔烜。
정조 6년 · 목
敎曰。近來紀綱。雖曰掃地。凡拜辭肅拜。必皆待門入來。而今日肅拜臺諫之開門已久之後。唱導入來。糾察之地。有此怠慢。事之寒心。莫甚於此。詣臺臺臣。幷爲先從重推考。又敎曰。賀班兩司不備。例不得循例擧行。且聞政院言。玉堂亦皆不備。侍臣無一人進參。在外及未肅拜兩司幷許遞。政官牌招開政差出。待下批牌招察任。
정조 6년 · 목
敎曰。三司守令。今日政。幷爲擬入。○以尹塾鄭志儉李世奭金憙爲承旨。趙時俊爲大司憲。柳焵爲大司諫。呂善亨爲司諫。金履厚權坪爲掌令。權裕許晊爲持平。金翊休爲獻納。申禹相金孝眞爲正言。尹尙東爲校理。李宗燮爲副校理。姜彝正爲修撰。徐美修爲副修撰。李觀賢爲遂安郡守。兪鉉商爲咸平縣監。李羽晋爲固城縣令。李性吾爲興陽縣監。丁志德爲鎭川縣監。
정조 6년 · 강
判下金吾臺啓諸罪人傳旨。
정조 6년 · 목
因海南縣定配罪人李弘濟設鞫傳旨。敎以。公議旣伸。此傳旨置之。又因削職罪人成胤儉設鞫傳旨。敎以。投竄則一也豈在拿鞫與否。以遠地定配。更捧傳旨。又因濟州牧定配罪人後樂嚴鞫傳旨。敎以。公議旣伸。此傳旨置之。又因前持平姜文煥屛裔傳旨。敎以。公議旣伸。何必屛裔。此傳旨姑置之。○敎曰。全州囚推罪人李厚爀。旣已放送。干連諸人依狀請。卽爲移送原籍官事。令該曹當日行會。
정조 6년 · 강
命日寒如此。禁府時囚罪人。放送後草記。
정조 6년 · 강
命副修撰徐美修望筒勿施。
정조 6년 · 목
政院啓言。副修撰徐美修。昨日以校理罷職。而今日政。遽擬受點。有違格例。當該政官推考。原望筒請勿施。允之。敎以。徐美修才已坐罷。原望筒勿施。
정조 6년 · 강
兵曹以邊將降考啓。
정조 6년 · 목
該曹啓言。坼見諸道褒貶啓本。則統制使具明謙啓本中。平山浦萬戶全檥。以宜戢吏濫爲目。全羅兵使曺學信啓本中。金城別將車萬柱。以謬例宜戒爲目。全羅右水使尹得逵啓本中。南桃浦萬戶李光輔。以禁令少忽爲目。而置諸中考。請幷下考施行。允之。
정조 6년 · 강
掌令李宗燮陳疏自引乞遞。仍懲討。
정조 6년 · 목
疏略曰。日前朝參儒臣。以臣之昨年春同參堂箚事。大加非斥。責以義理。警以風化。臣滿心惶愧。而擬律止於薄罷。顧臣情踪。非所可論於臺職去就。伏乞亟降威罰。削臣仕藉焉。以臣僇廢之蹤。不宜贅陳。而凶如鄭妻。密令出陸。逆如德相。竟使徑斃。誅討不行。義理益晦。伏願竝施當律焉。
정조 6년 · 강
命高奉龍出付攸司査問。訓鍊院奉事吳大成拿處。
정조 6년 · 목
兵曹啓言。武科新恩整齊時。有一人着新恩服色。行止殊常。故詰問則乃是高奉龍。而渠言以爲日前殿試時。騎蒭二中。而馬鈍見拔。故伏地次入來云。事極驚駭。高奉龍爲先出付攸司。嚴加査問。依律處置。訓鍊院差備官不飭之罪。請令該府拿處。允之。
정조 6년 · 강
以柳誼爲承旨。前望也。
정조 6년 · 강
召見閣臣承旨藥房三提調于誠正閣。都提調徐命善。前都提調鄭弘淳。前提調金華鎭。前副提調嚴璹。原任提學李徽之李福源黃景源徐命膺。原任直提學鄭民始沈念祖。直提學徐有防。原任直閣金宇鎭。檢校直閣徐鼎修。直閣金載瓚。原任待敎徐龍輔。前承旨李在學李時秀。承旨尹塾鄭志儉李世奭朴天行金憙柳誼。
정조 6년 · 목
命善曰。今日卽元子宮百日。臣等不勝慶忭矣。予曰。判府事身★(虫+羔)。近來何如。弘淳曰。近得調治之效矣。予曰。卿等久致勞苦。故 慈宮欲致酬勞之典。將以表裏頒賜。卿其領受焉。弘淳曰。臣安有效勞之績。而猥蒙罔功之賞。不勝惶悚矣。予曰。適有飯果。當下本院矣。予曰。吏判之六牌不進。誠極過矣。命善曰。金履素仍任傳敎。有情勢二字。故吏判引以爲義云矣。予曰。政期在卽。何可臨陣易將乎。福源曰。吏判將欲疏籲云矣。予曰。何以則爲好耶。命善曰。暫許遞免似好矣。予曰。吏參實無可合人。開城留守當爲之矣。命善曰。然矣。予曰。開留之代。以二直提學擬薦何如。命善曰。閣臣擬入。事涉如何矣。予曰。雖除外任。兼帶閣職。前亦有例矣。命善曰。然則好矣。予曰。文武新恩。俱爲來待子。當以宣政殿行禮。禮兵房承旨先退。整齊以待。予曰。發賣何以分給乎。民始曰。中部抄戶數甚不多。故易爲分給矣。予曰。卿等各別看飭。俾有實惠。
정조 6년 · 강
御宣政殿。受文武新恩謝恩。
정조 6년 · 목
敎曰。謝恩新恩。當於宣政殿門見。以此分付。○文武新恩行禮如儀。仍命宣醞訖。予曰。武新恩頒給餠果。使之懷歸可也。仍命文新恩陞殿。予曰。日寒如此。早各歸家可也。
정조 6년 · 강
遞吏曹判書金華鎭。
정조 6년 · 목
敎曰。撕捱雖過。處義宜伸。吏曹判書金華鎭。今姑許遞。
정조 6년 · 강
命加減六君子湯。自明日停止。
정조 6년 · 강
命承旨李世奭金憙仍任前職。
정조 6년 · 목
敎曰。右承旨仍任前職。通讀尙未設行。陞試亦多未盡之抄云。右副承旨。亦爲仍任前職。
정조 6년 · 강
以沈豊之林錫喆爲承旨。
정조 6년 · 강
命前吏曹判書金華鎭仍任。
정조 6년 · 목
敎曰。乍解旋仍。旣多可據之例。況今政期在卽。此時銓堂。一日不備。實爲可悶。前吏曹判書金華鎭仍任。仍卽牌招開政。
정조 6년 · 강
命宗簿提調許遞。與正未差之代差出。
정조 6년 · 목
敎曰。 璿源譜略。自今日設廳擧行。而宗簿無行公堂上。在外提調許遞。與正未差之代。今日政差出。
정조 6년 · 강
遞大司諫柳焵。司諫呂善亨。掌令金履厚權坪。持平權裕許晊。正言申禹相金孝眞。副校理姜彝正。
정조 6년 · 목
敎曰。 寶鑑進講件。印役旣畢。召對當從近爲之。而玉堂不備。在外人員與兩司許遞。今日政差出。
정조 6년 · 강
知義禁李在協疏辭新資。賜例批。
정조 6년 · 목
以鄭昌順爲吏曹參判。金履禧爲大司諫。洪彥喆爲司諫。洪宗藎李延伋爲掌令。李思祚崔烜爲持平。李亮載李秀夏爲正言。金履鏞爲副校理。李太亨爲副修撰。
정조 6년 · 강
分揀訓鍊奉事吳大成。
정조 6년 · 목
因拿囚草記。敎以。日寒如此。放送後草記。
정조 6년 · 목
敎曰。賑廳發賣。始自昨日分給云。而斗量之際。難保其必無欠縮。雖以今日現發事言之。不無一二執頉之端。而旣甚零星。且付令前。姑不摘發處分。後復有似此之弊。監分之郞官。量給之下屬。不但各別重治。不察之堂上。亦難免其責。以此意另加嚴飭。自明日某部幾口分給之意。逐日草記事。亦爲分付該廳。
정조 6년 · 목
敎曰。都監中軍。職任非輕。而曠闕已久。迄無擬望之事。豈因向日微稟。無發落之故。不得擬望乎。此則不然。元無點下於望筒。則該營之藉此因循。事涉欠誠。各營將官過三日不出代。政院察推。己有定式。則三日之限。過已久矣。該營該房事。極爲慢。忽。該大將纔因他事。業已坐罷。雖無可論。色承旨之噤默。不可無警。爲先從重推考
정조 6년 · 강
命正朝陳賀時命婦朝賀及外陳賀留儀。幷權停。
정조 6년 · 목
因禮曹正朝陳賀時節目磨鍊草記。敎以。依所啓施行。而內外命婦朝賀及外陳賀習儀。幷權停。
정조 6년 · 강
命前大將臭善復敍用。復授訓局之任。
정조 6년 · 목
敎曰。本局多有擧行之事。時無主將。事甚掣礙云。坐罷之事。亦不關於營門。前大將具善復敍用。復授訓局之任。卽爲牌招。使之受符。
정조 6년 · 강
命 璿源譜略校正廳句管堂上校正官。宗班中依例差下。
정조 6년 · 목
因宗簿寺啓請。允之。
정조 6년 · 강
院啓。賜批。正言李亮載。
정조 6년 · 목
批以。李鎭常朴宗集。在一啓中。鎭常以物故。向日賓筵停啓矣。元啓辭中措語。亦當刪改。而觀此啓辭。上一半皆是鎭常罪目。何不照檢乎。
정조 6년 · 강
正言李亮載避嫌。賜批。
정조 6년 · 목
避嫌略曰。及傳院啓。至於朴宗集。啓辭措語。未及刪改。致承何不照檢之批。臣之昏謬。何敢昌據於臺次乎。請遞斥臣職。批以。勿辭。亦勿退待。
정조 6년 · 강
吏曹判書金華鎭陳疏辭職。賜批。
정조 6년 · 목
批以。暫解旋仍。非今斯今。卿其勿辭。卽速入來開政。
정조 6년 · 강
兵曹參判尹師國疏辭新資。賜例批。
정조 6년 · 강
命放未放。申飭北道從速修上。
정조 6년 · 목
敎曰。上 寶鑑後頒賜赦。諸道放未放。皆令預爲修整。赦文祗受後。卽爲上送事。已有朝令。而北道啓本。尙不來到。雖因 世室及定號慶。名在徒流之類。皆已宥釋。啓本遲滞。無甚闊緊。而亦自有相準之事。則豈可一任其稽滯。卽令該曹申飭該道。使之從速修上。
정조 6년 · 강
遞大司憲趙時俊。掌令洪宗藎李延伋。持平李思祚崔烜。
정조 6년 · 목
敎曰。未下直守令。多有未署經之人云。憲臺只是長官一人。而聞亦有實★(虫+羔) 。餘皆在外。竝許遞。政官牌招開政。以在京無故人差出。待下批牌招署經。署經後使之仍卽辭朝。諫院署經與否。政院知入。
정조 6년 · 목
敎曰。此時守令。不容一日曠官。未下直守令。皆令當日辭朝。又敎曰。已署經守令。皆當辭朝。辭朝後留待。未署經守令。署經後來待事分付。
정조 6년 · 강
召見漢城判尹鄭昌聖于誠正閣。
정조 6년 · 목
予曰。發賣精爲之矣。今番抄戶。如還上例乎。如賑恤例乎。昌聖曰。似是賑恤一例矣。予曰。比還上尤難矣。部官亦皆勤勞。而其中最精者。不可不拔尤施賞矣。昌聖曰。西部最難而似濫。南部次之而亦能精爲之矣。予曰。西部幾居五部之半矣。昌聖曰。然矣。以抄戶見之。則西部爲一萬六千餘戶。南部爲八千餘戶。其餘皆不多。中部則只是八百餘戶矣。今番自上申飭。故米色之好。升斗之準。大勝於前。向日不願受者。始願追錄。民習無據。故賑堂及臣。幷不許施矣。予曰。追錄何可許之乎。民習誠過甚矣。昌聖曰。亦有疊受者。故査出治罪矣。予曰。何故疊受乎。昌聖曰。一洞之人。或有故則托人同受。亦非異事。而眞僞難知。故不得不禁矣。予曰。此則似非異事矣。予曰。已納錢乎。昌聖曰。已納七千餘兩矣。予曰。旣不抄戶則已。旣抄戶則豈可錢錢爲之乎。昌聖曰。然矣。
정조 6년 · 강
命罪人李得春等放送。罪人金景大曹中保授。
정조 6년 · 목
刑曹啓言。卽見黃海監司黃昇源啓本。則咸興府囚推罪人李得春。以本道道科唱榜時。潛受他人。紅牌罪。今月十一日。爲好到配於椒島矣。雖是赦前。律是爲奴。請仍配。敎以。係是赦前事。分揀放送。又啓言。罪人高奉龍。請考律嚴勘。敎以。才經大霈。差與科場用奸有異。從重決杖後放送。又啓言。罪人金景大。請更加嚴訊。期於輸款。敎以。屢次訊推。一向發明。情狀雖極痛駭。反復文案。似無別般參謀之跡。待鞫獄結末。加刑定配次。曹中姑爲保授
정조 6년 · 강
詣仁政殿月臺。親傳　香祝。仍詣　宗廟齋宿。
정조 6년 · 목
具遠遊冠絳紗袍。乘輿詣仁政殿月臺。降輿就版位。親押祝文訖。各獻官社稷茂林君塘。 領敦寧洪樂性。 永寧殿景慕宮錦城尉朴明源。陪　香祝以出。降階祗送如儀。○予曰。禁府罪名人。盡爲抄出耶。承旨金宇鎭曰。知義禁鄭昌聖方有仰稟者云矣。予命昌聖進前曰。本府罪名人。何以區別乎。昌聖曰。逆賊干連人。事關隄防。故不得抄出矣。今聞承旨所傳。將欲盡爲抄啓矣。予曰。依此爲之。○乘輿出仁政門。降輿乘輦詣宗廟大門外。降輦乘與入至降輿所。降輿入齋室。改具冕服。出齋室入東神門。就版位行禮如儀訖。陞詣　殿內奉審。仍詣省器所省器。次詣省牲所省牲。幷如儀訖。還入齋室。
정조 6년 · 강
命大祝李太亨。事過後拿處。
정조 6년 · 목
以告牲之際。低聲以奏也。
정조 6년 · 강
各殿宮物膳。命一體封進。
정조 6년 · 목
禮曹判書鄭尙淳啓言。今番陳賀　王大妃殿　惠慶宮中宮殿所封進政府六曹物膳。若不得如例封進。則情禮豈不抑鬱乎。依日昨陳賀時例。一體封進之意。請分付。從之。
정조 6년 · 강
召見惠堂徐有隣。判尹鄭昌聖于齋室。
정조 6년 · 목
予曰。抄戶幾何爲之乎。昌聖曰。抄戶已捧成册。而不入藉窮民。多有漏落。故別錄一册。以待下敎矣。有隣曰。昔則部隸不付發賣。故果有弄奸之弊矣。到今盡爲許付。似無此慮矣。予命召入典樂。敎曰。迎神曲爲幾句乎。典樂對曰。爲五言二句矣。予曰。歌止二句。則奏樂何其太遲乎。對曰。樂長歌短。間以餘音。故如是稍遲矣。予曰。大抵　享禮。貴在致敬。如或稍久。怠心易生。誠不如初。此後奏樂之節。勿遲勿速。必皆中節可也。昌聖曰。聖敎誠然矣。予曰。同副承旨進詣　殿內。祭物詳細看品。樂工佾舞。亦爲摘奸以來。
정조 6년 · 강
遞承旨李在學。以宋載經代之。尋遞載經。以尹師國代之。
정조 6년 · 목
敎曰。懸燈取稟。使司謁替奏。當該承旨遞差。又敎曰。右承旨遞差。前望單子入之。又因載經在外。敎以。在外承旨許遞。前望單子入之。
정조 6년 · 강
命前牧使邊得讓等。蕩滌敍用。
정조 6년 · 목
敎曰。卿宰侍從罷削人員。才有敍命。而今聞該房言。奪告身之類。未免見漏於別單中云。前牧使邊得讓任希敎。前承旨李正吾。前大司諫李義行。前獻官金頤桎。前副司直金魯永。前府使崔台衡。前牧使洪周萬。前縣監金叙九金鈍李福徽。前郡守閔游。前典祀官徐配修鄭致淳。前郡守洪彥喆。前大司諫林蓍喆。前獻官吳載紹。前牧使兪恒柱。前府使申尙權洪九瑞李獻慶李德溥李命後。幷蕩滌敍用。仍令該曹口傳付軍職。使之參班。
정조 6년 · 강
命京兆漏戶中貧殘之類。發賣時一體許付。
정조 6년 · 목
敎曰。聞判尹言。漏戶之不入者。數過千戶。當初謀免民習。雖極痛駭。到今抄戶之時。仍以見漏。亦甚可矜。且聞抄簿幾皆整頓。而漏戶亦已別捧成册云。雖令許付發賣秩。似不至紛雜。以此意令京兆知悉。漏戶中貧賤無依之類。發賣時一體許付。
정조 6년 · 강
命陳賀致詷儀註。更爲磨鍊以入。
정조 6년 · 목
因禮曹儀註。敎以。明政殿先爲親上　慈殿宮陳賀致詞表裏。次詣仁政殿。受百官賀。此儀註置之。依此更爲磨鍊以入事分付。
정조 6년 · 강
命承傳色金壽民拿處。司謁科治。
정조 6년 · 목
敎曰。咫尺殿座。敢爲前導。當該承傳色拿處。又敎曰。當該司謁。令攸司科治。
정조 6년 · 강
命獻官以下諸執事書啓。
정조 6년 · 강
遞承旨徐鼎修。
정조 6년 · 목
敎曰。右副承旨許遞。
정조 6년 · 강
遣承旨詣  宗廟景慕宮社稷永禧殿。奉審摘奸。
정조 6년 · 강
御春塘臺。行內試射。
정조 6년 · 목
自內詣春塘臺陞座。○予曰。兵曹正郞。入侍人中。勿拘擬入。予曰。甚寒矣。扈衛前排。俄命待令矣。果何如。領議政徐命善曰。僅成貌樣矣。予曰。扈衛廳自是大臣衙門。先爲應試事分付。軍禮前徑先入就。兵判禁軍別將各番將。幷記過事分付。內試射。分兩所設行事分付。予曰。禁府罪人。從近設鞫可也。命善曰。聞德相自十六日有病云。待其差勝鞫問宜矣。予曰。然則待差間推鞫。而其間解枷移囚馬房。善爲救瘵。而若有徑斃之事。該都事嚴勘事分付。予曰。李文德爲人誠嘉矣。陞付亞將好矣。命善曰。果是久勤。而曾經訓正。已數十年矣。予曰。守摠兩營。許付亞將事分付。○入格軍兵。以次呼名頒賞。